Левски Лукойл без грешка и след шестия кръг в НБЛ | БГ Баскет | Спорт
Начало / Баскетбол / Бг Баскет / Левски Лукойл без грешка и след шестия кръг в НБЛ
С много силна игра през третата четвърт, в която вкара 30 точки, отборът на Левски Лукойл успя да надиграе като гост пловдивския Академик Бултекс с 94:86 (21:18, 17:25, 30:16, 26:27) в двубой от шестия кръг на Националната баскетболна лига.
По този начин шампионите запазиха перфектния си баланс от началото на сезона и остават начело в класирането с 12 точки.
Най-резултатни за "сините" бяха Деян Иванов и Патрик Рембърт с по 21 точки, докато Божидар Аврамов добави 16.
За "студентите" Васил Бачев реализира 27 точки, а 26 прибави Дайшон Найт.
Пета победа от пет мача постигна отборът на Рилски спортист. Носителите на купата на България победиха като гост в Правец Академик с 91:71 (20:21, 24:17, 21:13, 26:20).
Играчите на Людмил Хаджисотиров имаха затруднения само в първата четвърт, но след това взеха контрол над срещата и отказаха от съпротива младия отбор на домакините.
Джейлън Дженкинс бе най-резултатен за самоковци с 20 точки, докато за Академик 17 реализира Цветомир Чернокожев.
В Ботевград Балкан постигна комфортен успех с 93:73 (25:14, 15:19, 29:23, 24:17) над гостуващия тим на Ямбол. Домакините изковаха преднина от 11 точки още след първата четвърт и до края нямаха проблем да я задържат.
Танксли Ефианай и Крис Минков отбелязаха по 16 точки за победителите, докато за Ямбол Айзия Уилямс завърши с толкова.
В последния мач от кръга Берое разгроми у дома Спартак Плевен със 110:68 (20:12, 32:16, 34:19, 24:21). Особено силни за старозагорци бяха втората и третата четвърт, в които нападението им експлоадира за общо 66 точки.
Далин Бачински забоде 22 точки за победителите, а още 21 прибави Николай Стоянов. За Спартак с 16 точки най-полезен бе Константин Коев.